“บุรีรัมย์” ผุดมาตรการ “ปิดบ้าน” กักตัวคนต่างถิ่น-งดขายเหล้า-จัดงานบุญ สกัด “โควิด-19”
“บุรีรัมย์” ผุดมาตรการ "ปิดบ้าน" กักตัวคนต่างถิ่น-งดขายเหล้า-จัดงานบุญ วันที่ 2-30 เม.ย. สกัด "โควิด-19"
“บุรีรัมย์” ผุดมาตรการ "ปิดบ้าน" กักตัวคนต่างถิ่น-งดขายเหล้า-จัดงานบุญ วันที่ 2-30 เม.ย. สกัด "โควิด-19"
2 เม.ย. 2563

นายเนวิน ชิดชอบ ประธานบริหารสโมสรฟุตบอลบุรีรัมย์ ยูไนเต็ด ได้โพสต์ผ่านเฟซบุ๊ก “ลุงเนวิน” ถึงประกาศคณะกรรมการโรคติดต่อจังหวัดบุรีรัมย์ ลงนามโดย นายธัชกร หัตถาธยากูล ผู้ว่าราชการจังหวัดบุรีรัมย์ ในฐานะประธานคณะกรรมการโรคติดต่อฯ เรื่อง มาตรการปิดบ้านเพื่อหยุดการระบาดโรคติดเชื้อไวรัสโคโรนา 2019 (โควิด-19) ในพื้นที่จังหวัดบุรีรัมย์ ระหว่างวันที่ 2-30 เม.ย.63

โดยคณะกรรมการฯ ได้รับรายงานจากสำนักงานสาธารณสุขจังหวัดบุรีรัมย์ว่า ขณะนี้จังหวัดบุรีรัมย์มีผู้ป่วยยืนยัน 13 ราย ส่วนใหญ่ติดเชื้อมาจากภายนอกแล้วเดินทางเข้ามาในจังหวัดบุรีรัมย์ และมีบางส่วนติดเชื้อจากการร่วมสังสรรค์ ดื่มสุรา และมีกิจกรรมทางสังคม เช่น งานประเพณีต่างๆ ซึ่งมักมีผู้เข้าร่วมกิจกรรมจำนวนมากเสี่ยงต่อการติดเชื้อ
ทั้งนี้ เนื่องจากไม่สามารถปฏิบัติตามมาตรการการรักษาระยะห่างทางสังคมที่เหมาะสมได้จึงสมควรให้มีประกาศมาตรการปิดบ้าน เพื่อหยุดการระบาดโรคติดเชื้อไวรัสโควิด-19 ดังนี้
1.ผู้เดินทางจากต่างจังหวัดจะถูกกักกัน รวมทั้งกักกันครอบครัว และผู้ร่วมอาศัยในครัวเรือนทุกคนเป็นเวลา 14 วัน
2.งดจำหน่าย จ่าย แจก เครื่องดื่มแอลกอฮอล์ทุกประเภทในจังหวัดบุรีรัมย์
3.งดงานบุญ ประเพณี ทุกประเภท ยกเว้นงานศพ โดยต้องได้รับอนุญาตจากนายอำเภอของท้องที่ที่จัดงานศพ และดำเนินการตามมาตรการทางด้านสาธารณสุขอย่างเคร่งครัดผู้ใดฝ่าฝืนคำสั่งนี้มีความผิดตาม พ.ร.บ.โรคติดต่อ พ.ศ.2558 ต้องระวางโทษจำคุกหรือปรับ หรือทั้งจำทั้งปรับ โดยมีโทษสูงสุด จำคุก 1 ปี หรือปรับ 10,000 บาท หรือทั้งจำทั้งปรับ
